แบงค์แน่น!คนต่อคิวแลกธนบัตรที่ระลึกสมเด็จพระเทพฯ
ธนบัตรที่ระลึกสมเด็จพระเทพฯ ที่เปิดให้แลกที่สถาบันการเงินทุกแห่ง ได้รับความสนใจจากประชาชนจำนวนมากหมดลงในเวลาอันรวดเร็ว
2 เม.ย. 2558

ธนบัตรที่ระลึกสมเด็จพระเทพฯ ที่เปิดให้แลกที่สถาบันการเงินทุกแห่ง ได้รับความสนใจจากประชาชนจำนวนมากหมดลงในเวลาอันรวดเร็ว 
เมื่อวันที่ 2 เม.ย. ผู้สื่อข่าวรายงานบรรยากาศการแลกธนบัตรที่ระลึกเฉลิมพระเกียรติสมเด็จพระเทพรัตนราชสุดาฯ สยามบรมราชกุมารี ในโอกาสฉลองพระชนมายุ 5 รอบ 2 เมษายน 2558 ตามสาขาของธนาคารพาณิชย์ในกรุงเทพมหานคร เป็นไปอย่างคึกคัก มีประชาชนเข้าคิวเพื่อรอจ่ายแลกเป็นจำนวนมาก และไม่เพียงพอต่อความต้องการ
ที่ธนาคารไทยพาณิชย์ สำนักงานใหญ่ รัชโยธิน มีประชาชนสวมใส่เสื้อสีม่วงจำนวนมากเข้าคิวรอจ่ายแลกตั้งแต่ยังไม่เปิดทำการ จนกระทั่งในเวลา 9.00 น. ที่เจ้าหน้าที่เปิดให้จ่ายแลก โดยมีกำหนดให้แลกเพียงคนละไม่เกิน 2 ฉบับ ปรากฏว่า ธนบัตรหมดลงอย่างรวดเร็วในเวลาไม่ถึงครึ่งชั่วโมง 
ส่วนที่ธนาคารกรุงเทพ สำนักงานใหญ่ สีลม การจ่ายแลกธนบัตรที่ระลึกฯ หมดลงในเวลาอันรวดเร็วเช่นกัน หลังจากที่ธนาคารเปิดให้ประชาชนแลกธนบัตรตั้งแต่เวลา 8.30 น. และจำกัดการแลกเพียงคนละ 1 ฉบับเท่านั้น 
อย่างไรก็ดี ตามสาขาย่อยของธนาคารบางแห่งยังไม่ได้เปิดให้จ่ายแลกธนบัตรที่ระลึกฯ ในวันนี้ โดยเปิดให้จ่ายแลกในวันที่ 3 เม.ย. นอกจากนี้ ธนาคารแห่งประเทศไทย (ธปท.) ที่เปิดบูธที่งานกาชาด สวนอัมพร ก็มีการเปิดให้แลกธนบัตรที่ระลึกฯ ตั้งแต่เวลา 13.00 น. ด้วยเช่นกัน
ทั้งนี้ นายวรพล ตั้งสง่าศักดิ์ศรี ผู้ช่วยผู้ว่าการสายออกบัตรธนาคาร ธนาคารแห่งประเทศไทย กล่าวว่า ในการออกใช้ธนบัตรที่ระลึกฯ ธปท.ประเมินความต้องการของประชาชนแล้วว่า 10 ล้านฉบับเป็นปริมาณที่เหมาะสม และก่อนการออกใช้ ธปท. ให้หารือกับทุกธนาคารที่ทำธุรกรรมด้านเงินสดเพื่อสำรวจความต้องการของธนบัตรที่ระลึกก่อนดำเนินจัดสรรให้แก่ธนาคาร โดยเกณฑ์การจัดสรรเป็นไปตามขนาด จำนวนสาขา และปริมาณธุรกรรมของแต่ละธนาคาร 
ทั้งนี้ ธนบัตรที่ระลึกฯ จัดพิมพ์จํานวน 10 ล้านฉบับซึ่งเป็นธนบัตรที่ชําระหนี้ได้ตามกฎหมายประชาชนสามารถติดต่อขอแลกได้ที่ธนาคารพาณิชย์ทุกแห่งและสถาบันการเงินเฉพาะกิจ  มีกําหนดจ่ายแลกพร้อมกันในวันที่ 2 เมษายน 2558 โดยสาขาในหัวเมืองมีความพร้อมจัดสรรให้แก่ประชาชนได้ในวันดังกล่าว ส่วนสาขาธนาคารในเขตเมืองรอบนอกอาจจะพร้อมจ่ายแลกได้ในวันถัดไป